Document ID: 31999D0460

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 20ής Μαΐου 1999
περί συνάψεως του πρόσθετου πρωτοκόλλου της συμφωνίας σύνδεσης ΕΟΚ-Κύπρου σχετικά με τη σύνδεση της Κύπρου με το πέμπτο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαΐκής Κοινότητας (1998-2002)
(1999/460/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170 σε συνδυασμό με το άρθρο 300 παράγραφος 2 και παράγραφος 3 πρώτο εδάφιο,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
Εκτιμώντας:
(1) ότι η συμφωνία σύνδεσης, στο εξής "συμφωνία σύνδεσης", μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας, στο εξής "Κύπρος"(3), τέθηκε σε ισχύ την 1η Ιουνίου 1973·
(2) ότι, στις 30 Οκτωβρίου 1995, υπεγράφη πρωτόκολλο χρηματοοικονομικής και τεχνικής συνεργασίας μεταξύ της Ευρωπαϊκής Κοινότητας και της Δημοκρατίας της Κύπρου(4)·
(3) ότι στα συμπεράσματα του Ευρωπαϊκού Συμβουλίου του Λουξεμβούργου στις 12-13 Δεκεμβρίου 1997 επιβεβαιώθηκε η δυνατότητα σύνδεσης των υποψήφιων προς ένταξη χωρών με το πρόγραμμα πλαίσιο δραστηριοτήτων έρευνας και τεχνολογικής ανάπτυξης της Κοινότητας, ως τμήμα της προενταξιακής στρατηγικής έναντι των χωρών αυτών·
(4) ότι, στις 7 Απριλίου 1998, η Κύπρος ανακοίνωσε επισήμως στην Επιτροπή ότι επιθυμεί τέτοια σύνδεση·
(5) ότι, με την απόφασή του της 13ης Οκτωβρίου 1998, το Συμβούλιο εξουσιοδότησε την Επιτροπή να διαπραγματευθεί ένα πρόσθετο πρωτόκολλο της συμφωνίας σύνδεσης, στο εξής "πρωτόκολλο"·
(6) ότι, με την απόφαση αριθ. 82/1999/ΕΚ, το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης ενέκριναν το πέμπτο πρόγραμμα πλαίσιο δραστηριοτήτων έρευνας και τεχνολογικής ανάπτυξης και επίδειξης της Ευρωπαϊκής Κοινότητας (1998-2002)(5), στο εξής "πέμπτο πρόγραμμα πλαίσιο"·
(7) ότι το πρωτόκολλο σύνδεσης της Κύπρου με το πέμπτο πρόγραμμα πλαίσιο πρέπει να εγκριθεί και να υπογραφεί εξ ονόματος της Κοινότητας,
ΑΠΟΦΑΣΙΖΕΙ:
Άρθρο 1
Το πρόσθετο πρωτόκολλο της συμφωνίας σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας εγκρίνεται εξ ονόματος της Κοινότητας.
Το κείμενο του πρωτοκόλλου επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να ορίσει το ή τα άτομα που θα υπογράψουν το πρωτόκολλο δεσμεύοντας την Κοινότητα.
Άρθρο 3
Ο πρόεδρος του Συμβουλίου προβαίνει στην κοινοποίηση που προβλέπει το άρθρο 10 του πρωτοκόλλου, εξ ονόματος της Κοινότητας.
Βρυξέλλες, 20 Μαΐου 1999.

Labels: 7
18
15
5